section_heading: Radnja
paragraph_text: Lagodni život mu prestaje kada ga u njegovom novom stanu u Rimu, koji je iznajmio pod imenom Richarda Greenleafa, zatiče Freddie Miles, Dickijev stari prijatelj koji pokazuje sumnjičavost i neprijateljstvo prema Tomu. U nedostatku boljeg rješenja Tom ga ubija i ostavlja tijelo izvan grada kako bi izgledalo da se radi o pljački. Planira napustiti grad, no policija ga ipak zadržava (kao Greenleafa) jer je pronašla tijelo, a Miles je posljednji put viđen u njegovom stanu. Događaji oko ubojstva privlače pažnju na njega te se mora nositi sa svim svojim i Dickijevim prijateljima koji ga pokušavaju kontaktirati. Iako u početku nije osumnjičen za Milesovo ubojstvo, položaj mu se pogorša kada saznaje da je policija otkrila čamac s krvavim mrljama iz San Rema te da sumnjaju kako je Tom Ripley tamo ubijen jer se od tada više nigdje nije pojavljivao. Dickie sad postaje glavni osumnjičeni za oba ubojstva pa Tom zaključuje da je opasno nastaviti s pretvaranjem i odlazi u Veneciju gdje se prijavljuje policiji kao Thomas Ripley s ciljem da razbije sumnje oko vlastitog nestanka. Sada Dickie prestaje postojati, a njegov nestanak i policijska potraga postaju tema novinskih članaka i razgovora među američkim turistima i imigrantima u Italiji.